Author: MasarovaK
Last saved by: agenda0

Predkladacia  správa

	Návrh zákona, ktorým sa mení a dopĺňa zákon č. 380/1997 Z. z. o peňažných náležitostiach vojakov sa predkladá na rokovanie Legislatívnej rady vlády SR mimo Plánu legislatívnych úloh vlády Slovenskej republiky na rok 2001.
	Zákon č. 380/1997 Z. z. nadobudol účinnosť 1. januára 1998. Vypracovanie predkladaného návrhu zákona si vyžiadala aplikačná prax a potreba reagovať na zmenu zákona Slovenskej národnej rady č. 3/1993 Z. z. o zriadení Armády Slovenskej republiky, vykonanú zákonom č. 269/1999 Z. z., ktorá novo upravila postavenie a činnosť Generálneho štábu Armády Slovenskej republiky.
Predkladaný návrh zákona mení a dopĺňa platný zákon č. 380/1997 Z. z. predovšetkým pri poskytovaní príplatkov za vykonávanie niektorých činností napríklad za činnosť príslušníkov vojenskej polície, príplatok za výkon kontrolnej činnosti, príplatku za zastupovanie. Zároveň predkladaný návrh zákona mení a dopĺňa ustanovenia zákona  č. 380/1997 Z. z. upravujúce poskytovanie náhrad cestovných výdavkov pri služobných cestách, pri cestách do škôl a kurzov. Úprava podmienok poskytovania a spôsob výplaty peňažných náležitostí a náhrad cestovných výdavkov pri cestách do škôl a kurzov v zahraničí mala byť podľa ustanovenia § 72 citovaného zákona ustanovená všeobecne záväzným právnym predpisom Ministerstva obrany Slovenskej republiky v súčinnosti s Ministerstvom vnútra Slovenskej republiky a Ministerstvom dopravy, pôšt a telekomunikácií Slovenskej republiky. Návrh tohto predpisu však Stála komisia pre pracovné právo a právo sociálneho zabezpečenia Legislatívnej rady vlády SR v roku 1998 neodporučila vydať a navrhla upraviť tieto otázky novelou zákona č. 380/1998 Z. z. Návrh zákona upresňuje tiež ustanovenia upravujúce poskytovanie služného vojakom základnej služby, náhradnej služby zdokonaľovacej služby a prípravnej služby. V nadväznosti na zákon                          č. 269/1999 Z.z. sa upravuje aj príloha č. 1 a príloha č. 6 zákona.
	Predkladaný návrh zákona bol zaslaný v rámci medzirezortného pripomienkového konania 42 subjektom. Pripomienky uplatnilo 16 pripomienkujúcich. Ku dňu ukončenia prác na návrhu zákona pred jeho predložením na rokovanie Legislatívnej rady vlády SR pripomienky nezaslal Ústav štátu a práva SAV. Vyhodnotenie pripomienkového konania je uvedené v prílohe.
	Návrh zákona sa predkladá bez rozporov.
	Návrh zákona bol 15. mája 2001 prerokovaný v Legislatívnej rade vlády Slovenskej republiky. Jej pripomienky sú v predloženom návrhu zákona zapracované.